Document ID: 32001R0381

Ir-regolament tal-kunsill (KE) Nru 381/2001
tas-26 ta' Frar 2001
li joħloq mekkaniżmu ta' reazzjoni rapida
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 308 tiegħu,
Wara li kkunsidra l-proposta mressqa mill-Kummissjoni [1],
Wara li kkunsidra l-opinjoni tal-Parlament Ewropew [2];
Billi:
(1) Politiki tal-Komunità f'diversi reġjuni tad-dinja jkopru għajnuna għall-iżvilupp, għajnuna makro-finanzjarja, għajnuna għall-koperazzjoni ekonomika, reġjunali u teknika, għajnuna għar-rikostruzzjoni, għajnuna għar-refuġjati u persuni spjazzati u għajnuna għal operazzjonijiet li jappoġġaw l-konsolidazzjoni tad-demokrazija u l-istat tad-dritt, rispett għad-drittijiet tal-bniedem u għal-libertajiet fundamentali.
(2) L-għanijiet tal-programmi ta' għajnuna u koperazzjoni u/jew kondizzjonijiet għall-esekuzzjoni xierqa jistgħu jkunu mqiegħda fil-perikolu jew affettwati direttament minn, inter alia, l-itfaċċar ta' sitwazzjonijiet ta' kriżi jew kunflitt, minn theddid imminenti jew li għaddej lid-dritt u l-ordni, lis-sigurtà u s-sikurezza ta' individwi.
(3) Fir-rapport li adotta fuq l-iżvilupp tal-kapaċità mhux militari tal-ġestjoni tal-kriżi ta' l-Unjoni Ewropea, il-laqgħa tal-Kunsill Ewropew fil-Helsinki fl-10 u l-11 ta' Diċembru 1999 enfasizzat partikolarment li mekkaniżmi ta' finanzjament rapidu bħal il-krejazzjoni mill-Kummissjoni ta' Fond għar-Reazzjoni Rapida għandu jiġi stabbilit biex jippermetti l-aċċelerazzjoni tal-proviżjoni ta' finanzjament biex jappoġġa attivitajiet ta' l-UE, biex jikkontribwixxi lill-operazzjonijiet immexxijin minn organizzazzjonijiet internazzjonali oħra u biex jagħti fondi għall-attivitajiet ta' organizzazzjoni non-governattiva (NGO), kif xieraq.
(4) Għalhekk, hu importanti li proviżjoni tiġi magħmula għal mekkaniżmu li ser isaħħaħ politiki u programmi tal-Komunità u jagħmel possibbli għall-Komunità li tieħu azzjoni urġenti biex tgħin fl-istabbilixximent mill-ġdid jew biex tissalvagwardja kondizzjonijiet normali għall-esekuzzjoni tal-politiki meħudin, sabiex tipppreservi l-effettività tagħhom.
(5) Mekkaniżmu bħal dan għandu partikolarment, skond il-proċeduri aċċelerati tat-teħid tad-deċiżjonijiet, jiffaċilita l-mobilizazzjoni u l-iskjerament rapidu ta' ċerti riżorsi finanzjarji speċifiċi.
(6) Il-Kunsill u l-Kummissjoni huma responsabbli biex tkun assigurata l-koerenza ta' attivitajiet esteri mmexxijin mill-Unjoni Ewropea fil-kuntest tar-relazzjonijiet esterni tagħha, politika tas-sigurtà, ekonomiċi, soċjali u ta' l-iżvilupp. Fir-rapport imsemmi hawn fuq, il-Kunsill Ewropew enfasizza wkoll li sabiex tkun tista' tirrispondi aktar malajr u b'mod aktar effettiv għal sitwazzjoniet ta' kriżi emerġenti, l-Unjoni għandha bżonn issaħħaħ ir-reazzjoni u l-effiċjenza tar-riżorsi u għodda tagħha, kif ukoll is-sinerġija tagħhom.
(7) Attivitajiet koperti mir-Regolament tal-Kunsill (KE) Nru 1257/96 ta' l-20 ta' Ġunju 1996 dwar l-għajnuna umanitarja [3], ("Regolament ta' l-ECHO") m'għandhomx jingħataw fondi taħt dan ir-Regolament.
(8) Hemm bżonn ta' trasparenza massima f'kull kwistjoni dwar l-implimentazzjoni ta' l-assistenza finanzjarja tal-Komunità kif ukoll il-kontroll xieraq ta' l-użu ta' approprjazzjonijiet.
(9) Il-protezzjoni ta' l-interessi finanzjarji tal-Komunità u l-ġlieda kontra l-frodi u l-irregolaritajiet ittieħdu in konsiderazzjoni f'dan ir-Regolament.
(10) It-Trattat ma jipprovdix, għall-adozzjoni ta' dan ir-Regolament, poteri barra dawk ta' l-Artikolu 308,
ADOTTA DAN IR-REGOLAMENT:
Artikolu 1
Mekkaniżmu qed jinħoloq, hawnhekk iżjed 'il quddiem msejjaħ "il-Mekkaniżmu ta' Reazzjoni Rapida", maħsub biex jippermetti lill-Komunità li tirrispondi b'mod rapidu, effiċjenti u flessibbli, għal sitwazzjonijiet ta' urġenza jew krizi jew għall-emerġenza ta' kriżi, taħt il-kondizzjonijiet iddefiniti minn dan ir-Regolament.
Artikolu 2
1. Il-Mekkaniżmu ta' Reazzjoni Rapida jibni fuq l-istrumenti legali eżistenti kollha tal-Komunità li huma mniżżlin fl-Anness għal dan ir-Regolament.
2. Azzjonijiet li taħt ċirkostanzi normali jaqgħu taħt ir-regolamenti u programmi kollha mniżżlin fl-Anness jistgħu jiġu meħudin fil-kuntest ta' dan ir-Regolament jekk:
(a) l-azzjoni hi intiża li tkun immedjata u ma tistax tibda f'limitu ta' ħin raġjonevoli taħt l-istrumenti legali eżistenti, minħabba l-bżonn ta' azzjoni rapida;
(b) l-azzjoni hi limitata fil-ħin, skond id-disposizzjonijiet ta' l-Artikolu 8.
3. B'deroga mill-paragrafu 2, l-attivitajiet koperti mir-Regolament ta' l-ECHO, u eliġibbli għall-għotja ta' fondi taħt dan, ma jistgħux jiġu mogħtija fondi taħt dan ir-Regolament.
F'ċirkostanzi ta' sigurtà jew ġestjoni ta' kriżi partikolari, il-Kummissjoni tista', madankollu, tiddeċiedi li intervenzjoni permezz tal-Mekkaniżmu ta' Reazzjoni Rapida hi aktar xierqa jekk magħmula flimkien ma' azzjoni ta' l-ECHO, kif meħtieġ. F'każijiet bħal dan, kordinazzjoni mill-viċin għandha tiġi stabbilita sabiex tintlaħaq koerenza totali bl-aħjar mod.
4. Il-Kunsill jista', billi jaġġixxi b'maġġoranza kwalifikata fuq proposta mill-Kummissjoni, jemenda l-Anness.
Artikolu 3
1. Il-Mekkaniżmu ta' Reazzjoni Rapida jista' jiġi kkawżat jibda meta fil-pajjiżi benefiċarji nvoluti jiġru stiwazzjonijiet ta' kriżi jew kriżi emerġenti, siwazzjonijiet li jimponu thedida lid-dritt u l-ordni, lis-sigurtà u s-sikurezza ta' individwi, sitwazzjonijiet li jheddu li jikbru fi kunflitt armat jew li d-destabbilizzazzjoni tal-pajjiż u fejn dawn is-sitwazzjonijiet x'aktarx ipoġġu fil-periklu l-effetti posittivi tal-politika u programmi ta' assistenza u koperazzjoni, l-effettività tagħhom u/jew kondizzjonijiet għall-implimentazzjoni xierqa tagħhom.
2. Azzjonijiet ta' natura mhux militari li jaqgħu fl-iskop taż-żoni kollha ta' intervenzjoni ta' strumenti legali mniżżlin fl-Anness jistgħu jiġu meħudin taħt il-Mekkaniżmu ta' Reazzjoni Rapida biex jippreservaw jew jistabbilixxu mill-ġdid f'sitwazzjonijiet ta' kriżi jew kriżi emerġenti, il-kondizzjonijiet ta' stabilità essenzjali għall-implimentazzjoni xierqa u s-suċċess ta' dawn il-politiki u programmi ta' għajnuna, assistenza u koperazzjoni.
Artikolu 4
1. Azzjoni taħt il-Mekkaniżmu ta' Reazzjoni Rapida għandha tkun deċiża mill-Komunità skond id-disposizzjonijiet ta' dan ir-Regolament.
Għandu jiġi implimentat mill-Kummissjoni skond il-prċeduri dwar il-budget u proċeduri oħra fis-seħħ, inclużi dawk stabbiliti fl-Artikoli 116 u 118 tar-Regolament Finanzjarju tal-21 ta' Diċembru 1977 applikabbli lil budget ġenerali tal-Komunitajiet Ewropej [4].
2. Fejn il-Kummissjoni għandha l-ħsieb li tieħu azzjoni taħt dan ir_Regolament, u qabel ma tieħu deċiżjoni, għandha tinforma l-Kunsill ta' dan minnufih. Fl-implimentazzjoni sussegwenti ta' l-azzjoni, il-Kummissjoni għandha dovutament tieħu in konsiderazzjoni l-approċċ adottat mill-Kunsill, fl-interessi tal-koeżjoni ta' l-attivitajiet esterni ta' l-UE.
Artikolu 5
1. Il-finanzjament mill-Komunità taħt dan ir-Regolament għandu jieħu l-forma ta' għotjiet.
2. L-intervenzjonijiet koperti minn dan ir-Regolament għandhom ikunu eżenti minn taxxi, ħlasijiet, u dazji doganali.
Artikolu 6
1. Soċji fl-implementazzjoni eliġibbli taħt dan ir-Regolament jistgħu jinkludu awtoritajiet ta' l-Istati Membri jew ta' pajjiżi benefiċjarji u l-aġenziji tagħhom, organizzazzjonijiet reġjunali jew internazzjonali u l-aġenziji tagħhom, NGOs u operaturi pubbliċi jew privati b'kompetenza u esperienza speċjalizzata xierqa.
2. Il-Kummissjoni tista' tikkonkludi xi ftehim finanzjarju jew ftehim kwadru ma' aġenziji tal-gvern rilevanti, organizzazzjonijiet internazzjonali, NGOs u operaturi pubbliċi jew privati fuq il-bażi ta' l-abilità tagħhom li jwettqu intervenzjonijiet rapidi fil-ġestjoni tal-kriżi. F'sitwazzjonijet fejn kompetenza personali unika hi meħtieġa, jew fejn il-kredibbiltà ta' l-operazzjoni u l-kunfidenza tal-partijiet hi konnessa ma' persuna jew organizzazzjoni speċifika, il-Kummissjoni tista' tiffirma kuntratti ma' l-organizzazzjoniet jew operaturi individwali, anki jekk l-ebda ftehim kwadru ma ġie konluż qabel.
3. Wara li Deċiżjoni ta' finanzjament ġiet meħuda mill-Kummissjoni skond l-Artikolu 4 u malajr kemm jista' jkun, ftehim finanzjarju għandu jiġi konkluż ma' l-NGOs u operaturi pubbliċi u/jew privati li ġew magħżula għat-tmexxija ta' l-intervenzjoni, fuq il-bażi ta' xi ftehim kwadru rispettiv.
4. Organizzazzjonijiet non-governattivi eliġibbli għal xi ftehim finanzjarju bil-għan ta' l-implimentazzjoni ta' intervenzjonijiet taħt dan ir-Regolament għandhom jilħqu l-kriterji li ġejjin:
(a) ikunu organizzazzjonijiet awtonomi li ma jagħmlux qligħ;
(b) ikollhom il-kwartieri ġenerali prinċipali tagħhom fi Stat Membru tal-Komunità jew f'pajjiż terz li jirċievi għajnuna mill-Komunità.
F'każijiet eċċezzjonali, il-kwartieri ġenerali tagħhom jistgħu jkunu jinsabu f'pajjiż terz ieħor.
5. Meta qed jiġi stabbilit jekk operatur privat jew NGO huwa adattat għall-għoti ta' fondi mill-Komunità, il-fatturi li ġejjin għandhom jiġu meħudin in konsiderazzjoni:
(a) il-kapaċitajiet ta' ġestjoni amministrattivi u finanzjarji tiegħu;
(b) il-kapacità teknika u loġistika tiegħu fir-rigward ta' l-urġenza ta' operazzjonijiet ippjanati;
(ċ) l-esperjenza tiegħu fil-qasam in kwistjoni;
(d) il-prontezza tiegħu li jieħu sehem, jekk meħtieġ, fi kwalunkwe sistema ta' kordinazzjoni speċifika li għandha tiġi stabbilita għat-tmexxija ta' l-intervenzjoni;
(e) ir-rekord u l-garanzija tiegħu ta' imparzjalità fl-implimentazzjoni tal-kompiti mogħtija lilu.
Artikolu 7
1. Kull kuntratt jew ftehim ta' finanzjament konkluż taħt dan ir-Regolament għandu jipprovdi għall-Kummissjoni u l-Qorti ta' l-Awdituri li jmexxu kontrolli fuq il-post skond ir-regoli fis-seħħ.
2. Il-Kummissjoni tista' tagħmel kontrolli fuq il-post u spezzjonijiet skond ir-Regolament tal-Kunsill (Euratom, KE) Nru 2185/96 tal-11 ta' Novembru 1996 dwar kontrolli fuq il-post u spezzjonijiet imwettqin mill-Kummissjoni sabiex tipproteġi l-interessi finanzjarji tal-Kommunitajiet Ewropej kontra l-frodi u irregularitajiet oħra [5]. Il-miżuri meħudin mill-Kummissjoni għandhom jipprovdu għal protezzjoni adatta ta' l-interessi finanzjarji tal-Komunità skond ir-Regolament tal-Kunsill (KE, Euratom) Nru 2988/95 tat-18 ta' Diċembru 1995, fuq il-protezzjoni ta' l-interessi finanzjarji tal-Komunitajiet Ewropej [6].
Artikolu 8
1. Kull sena l-awtorità dwar il-budget għandha tistabbilixxi limitu totali annwali għall-għoti ta' fondi ta' intervenzjonijiet previsti taħt dan ir-Regolament, fil-limiti tal-perspettiva finanzjarja.
2. Il-perjodu ta' implimentazzjoni ta' kwalunkwe azzjoni taħt dan ir-Regolament għandu jkun għal perjodu limitat li ma jistax ikun aktar minn sitt xhur.
3. F'każijiet eċċezzjonali, minħabba n-natura speċifika tal-kriżi in kwistjoni jew l-intensità tagħha, il-Kummissjoni tista' tiddeċiedi fuq azzjoni supplimentari. Din l-azzjoni supplimantari għandha tħares l-istess ħtiġijiet ta' l-ewwel azzjoni.
Artikolu 9
1. Il-Kummissjoni għandha tinforma lill-Kunsill minnufih, wara d-deċiżjoni tagħha, ta' l-azzjonijiet u proġetti approvati, notevolment billi tindika l-ammonti nvoluti, in-natura tagħhom u s-soċji in kwistjoni. Barra minn hekk, il-Kummissjoni għandha żżomm il-Kunsill infurmat ta' l-implimentazzjoni ta' dawn l-azzjonijiet u proġetti u, fejn meħtieġ, tas-segwiment tagħhom.
2. Fit-tmiem tal-perjodu ta' sitt xhur imsejjaħ fl-Artikolu 8(2) u mhux aktar tard mill-kompletar tagħhom, il-Kummissjoni għandha tagħmel stima ta' l-azzjonijiet taħt dan ir-Regolament biex tistabbilixxi jekk l-għanijiet ġew milquha u jekk meħtieġ biex tadotta linji gwida għat-titjib ta' l-effettività ta' l-intervenzjoni fil-futur. Fejn meħtieġ, din l-istima għandha tkopri wkoll is-segwiment għall-azzjonijiet fil-kuntest ta' regolamenti u programmi eżistenti tal-Komunità. Il-Kummissjoni għandha tinforma il-Kunsill bir-riżultati ta' din l-istima mingħajr dewmien.
Artikolu 10
1. Il-Kummissjoni għandha tassigura li azzjoni meħuda taħt il-Mekkaniżmu ta' Reazzjoni Rapida hi kkordinata effetivament, inkluż kordinazzjoni fuq il-post, ma' l-azzjoni mill-Istati Membri, sabiex tiżdied il-koerenza, komplimentarità u effettività ta' l-intervenzjoni. Għal dak il-għan, il-Kummissjoni u l-Istati Membri għandhom jiskambjaw bejnithom kull informazzjoni utli fuq l-azzjonijiet li huma jimplimentaw jew għandhom il-ħsieb li jimplimentaw.
2. Il-Kummissjoni għandha tinkoraġġixxi l-kordinazzjoni u koperazzjoni ma' organizzazzjonijiet internazzjonali u reġjunali. Għandha tassigura li l-azzjoni meħuda taħt il-Mekkaniżmu ta' Reazzjoni Rapida hi kkordinata u konsistenti ma' dik ta' l-organizzazzjonijiet u aġenziji internazzjonali u reġjunali.
3. Il-miżuri meħtieġa għandhom jiġu meħudin biex tingħata' visibiltà lill-kontribuzzjoni tal-Komunità.
Artikolu 11
Qabel il-31 ta' Diċembru 2005, il-Kunsill għandu jirrevedi dan ir-Regolament. Għal dak il-għan, u l-aktar tard sitt xhur minn qabel, il-Kummissjoni għandha tippreżenta lill-Kunsill rapport ta' stima totali ta' l-implimentazzjoni tiegħu, flimkien ma' kwalunkwe proposta għall-futur tar-Regolament, fejn meħtieġ, u, jekk meħtieġ, kwalunkwe proposta għal emendi tiegħu.
Artikolu 12
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika sal-31 ta' Diċembru 2006.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-26 Frar 2001.

Labels: 19
5
10
13
15